Diari Oficial de la Generalitat Valenciana


Sumari del DOGV 9728, del 20-11-2023 (2023/11457)

RESOLUCIÓ de 6 de novembre de 2023, del director general de Relacions amb Les Corts, de la Presidència de la Generalitat, per la qual es publica el conveni de col·laboració subscrit entre l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis, de Salvament i Protecció Civil de la Província de Castelló per a l'encàrrec de gestió dels mitjans del servei de bombers forestals a la província de Castelló, exercici 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9728

Data del DOGV
:   20-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11315


Data del document
:   06-11-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 6 de novembre de 2023, del director general de Relacions amb Les Corts, de la Presidència de la Generalitat, per la qual es publica el conveni de col·laboració subscrit entre l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis, de Salvament i Protecció Civil de la Província de Castelló per a l'encàrrec de gestió dels mitjans del servei de bombers forestals a la província de Castelló, exercici 2023. [2023/11262]  
La Generalitat Valenciana, a través de l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis, de Salvament i Protecció Civil de la Província de Castelló, han subscrit, amb tramitació reglamentària prèvia, els dies 6 d'octubre i 21 de setembre de 2023, respectivament, el conveni de col·laboració per a l'encàrrec de gestió dels mitjans del servei de bombers forestals a la província de Castelló, exercici 2023. Per tant, tal com preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat, amb data 6 de novembre de 2023 i número 1058/2023, serà procedent la publicació en el Diari Oficial de la Generalitat Valenciana d'aquest conveni, que figura annex a aquesta resolució.  
  
València, 6 de novembre de 2023.- El director general de Relacions amb Les Corts: Jorge Bellver Casaña.  
  
  
  
Conveni de col·laboració subscrit entre l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis, de Salvament i Protecció Civil de la Província de Castelló per a l'encàrrec de gestió dels mitjans del servei de bombers forestals a la província de Castelló, exercici 2023  
  
  
València, en la data de signatura  
  
Intervinents  
D'una part, Elisa María Núñez Sánchez, consellera de Justícia i Interior, nomenada per Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, i presidenta de l'Agència Valenciana de Seguretat i Resposta a les Emergències (d'ara en avant, l'Agència o l'AVSRE), que actua en nom i representació d'aquesta, d'acord amb el que estableix l'article 11.1.b de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, modificada per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, per la qual s'atribueix a la persona titular de la Presidència de l'AVSRE la signatura de convenis en matèries que siguen competència de l'Agència, i autoritzat el conveni per l'Acord del Consell de la Generalitat de 12 de setembre de 2023.  
  
I de l'altra, David Vicente Segarra, president delegat del Consorci per al Servei de Prevenció i Extinció d'Incendis, de Salvament i Protecció Civil de la Província de Castelló (d'ara en avant, Consorci), que actua en nom i representació d'aquest, d'acord amb les atribucions conferides en l'article 15 dels Estatuts del Consorci i per Acord de 23 de febrer de 2023, de l'Assemblea General del Consorci, pel qual s'aprova el conveni.  
  
Ambdós parts es reconeixen capacitat legal necessària per a la signatura d'aquest conveni, i a l'efecte  
  
Exposen  
Primer. Que, segons el que disposen els seus estatuts, constitueix l'objecte del Consorci la prestació del servei de prevenció i extinció d'incendis i de salvament i protecció civil, i es pot estendre la competència consorcial a altres fins comuns a la totalitat dels seus membres en matèries relacionades amb l'objecte principal del Consorci.  
  
El Consorci ha intervingut des de 1997 en l'extinció dels incendis forestals i els seus efectius han pres part activa en aquestes tasques.  
Segon. Que, segons el que estableix l'article 59 de la Llei 13/2010, de protecció civil i gestió d'emergències, modificada per la Llei 4/2017, de creació de l'AVSRE, es crea el Servei de Bombers Forestals dependent de l'AVSRE o la conselleria competent en matèria de protecció civil i gestió d'emergències.  
L'article 1 del Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, estableix que correspon a aquesta la gestió del Servei de Bombers Forestals. En l'apartat 6 de l'article 20 del decret esmentat, s'estableix que aquesta podrà subscriure a l'efecte els oportuns convenis de col·laboració per a la realització de les funcions encomanades.  
En l'actualitat, l'AVSRE no disposa de l'estructura necessària per a assumir la gestió ordinària i extraordinària del Servei de Bombers Forestals, per això, a l'empara del que disposa l'article 11.1 de la Llei 40/2015, d'1 d'octubre, de règim jurídic del sector públic, per raons d'eficàcia i absència de mitjans, es proposa dur a terme l'encàrrec de gestió que s'assenyala en la clàusula primera.  
Tercer. Que, de conformitat amb el que preveu l'article 11 de la Llei 40/2015, d'1 d'octubre, de règim jurídic del sector públic, l'AVSRE i el Consorci per al Servei de Prevenció i Extinció d'Incendis i Salvament de la Província de Castelló acorden les següents  
  
  
Clàusules  
  
Primera. Objecte  
Constitueix l'objecte d'aquest conveni de col·laboració l'encàrrec de gestió al Consorci per al Servei de Prevenció, Extinció d'Incendis, de Salvament i Protecció Civil de la Província de Castelló (d'ara en avant, el Consorci) de les activitats de gestió i direcció operativa i funcional dels mitjans del Servei de Bombers Forestals a la província de Castelló, la titularitat del qual correspon a l'AVSRE.  
  
Les activitats objecte d'encàrrec de gestió tindran un caràcter merament material i tècnic, sense que en cap cas la realització supose la cessió de la titularitat per part de l'AVSRE ni dels elements substantius de l'exercici d'aquesta, i serà responsabilitat de l'AVSRE dictar tots els actes o les resolucions de caràcter jurídic que donen suport, o en els quals s'integren, les activitats materials objecte de l'encàrrec de gestió regulat en aquest conveni.  
  
Segona. Mitjans d'execució  
Per a la realització de les funcions encomanades, el Consorci disposarà, a banda del seu personal tècnic i operatiu, de tècnics forestals i coordinadors forestals, per a la direcció de les tasques d'extinció d'incendis forestals i per a programar i supervisar totes les activitats diàries dels mitjans del Servei de Bombers Forestals en la seua província, la titularitat del qual correspon a l'AVSRE.  
Es disposarà dels coordinadors forestals necessaris per a la gestió i supervisió del servei. Cada coordinador forestal tindrà assignat, de manera permanent, un nombre d'unitats de bombers forestals anuals i altres de reforç en la campanya d'estiu, i la seua responsabilitat serà el desenvolupament de les funcions establides en aquesta clàusula.  
  
El personal que dedicarà el Consorci es detalla a continuació:  
- De l'1 de gener al 31 de desembre: 3 tècnics forestals.  
- De l'1 de gener al 31 de desembre: 8 capatassos coordinadors.  
- De l'1 de gener al 31 de desembre: 1 coordinador de zona.  
El tècnic forestal tindrà titulació de diplomat o equivalent, amb una experiència mínima de 24 mesos en treballs d'extinció d'incendis forestals.  
Els coordinadors forestals tindran la titulació de capatàs forestal, tècnic superior de recursos naturals i paisatgístics o equivalent, amb una experiència mínima de 24 mesos, en coordinació i gestió directa de grups de personal destinats a l'extinció d'incendis forestals.  
En compliment del que disposa l'article 9.2 del text refós de la Llei de l'Estatut bàsic de l'empleat públic aprovat mitjançant el Reial decret legislatiu 5/2015, de 30 d'octubre, i l'article 17.3 de la Llei 4/2021, de 16 d'abril, de la funció pública valenciana, l'exercici de les funcions esmentades no implica la participació directa o indirecta en l'exercici de potestats públiques o salvaguarda d'interessos generals.  
  
El Consorci haurà de respectar els criteris continguts en la Instrucció del Ministeri d'Hisenda i Administracions Públiques de 28 de desembre de 2012, sobre bones pràctiques per a la gestió de les contractacions de serveis i encàrrecs de gestió, a fi d'evitar incórrer en supòsits de cessió il·legal de treballadors.  
Les funcions que ha de desenvolupar el personal assignat a aquest encàrrec de gestió pel Consorci seran:  
- Gestionar, organitzar, distribuir i controlar el treball diari del Servei de Bombers Forestals a càrrec seu.  
- Omplir parts, quadres resum i la resta de documentació necessària per al desenvolupament i control del servei, així com qualsevol informe que siga demanat pels responsables del servei.  
- Controlar i inspeccionar la documentació que omplin els responsables de les unitats.  
- Vetlar pel compliment de totes les normes en matèria de seguretat i salut en el treball derivades de la legislació vigent de prevenció de riscos laborals.  
- Mantindre la correcta uniformitat de totes les unitats a càrrec seu.  
- Supervisar l'estat dels equips de protecció i de tot el material que, a títol individual, el Consorci els entregue, i conéixer-ne el correcte ús i manteniment.  
- Supervisar l'estat dels vehicles i equips de comunicacions de les unitats a càrrec seu.  
- Supervisar l'ús adequat de les dotacions individuals i col·lectives en relació amb les diferents activitats que es realitzen.  
- Planificar, organitzar i supervisar les activitats diàries d'entrenament, pràctiques de maneig i manteniment dels equips, eines mecàniques i manuals i equips de comunicacions que duguen a terme les unitats a càrrec seu.  
- Tutelar les pràctiques especialitzades que realitzen les unitats a càrrec seu.  
- Dirigir les actuacions que se'ls encarreguen a les unitats a càrrec seu amb motiu de situacions d'emergència, segons les funcions d'unitats de Bombers Forestals establides en l'article 60 de la Llei 13/2010 i en el Pla especial davant del risc d'incendis forestals.  
  
- Elaborar els informes de treball sobre les funcions anteriors que se sol·liciten des de l'AVSRE.  
  
Tercera. Despeses de gestió. Finançament de l'encàrrec de gestió. Forma de pagament  
En compensació als serveis i les despeses de gestió per a l'any 2023 que l'encàrrec de gestió comporta, el Consorci percebrà un milió trenta mil euros (1.030.000,00 €).  
Aquesta quantitat inclou els costos del personal indicat en la clàusula segona, incloent-hi els mitjans auxiliars d'equipament, manteniment de vehicles i combustible necessaris per al transport en les tasques encarregades.  
La quantitat esmentada se sufragarà a càrrec de la línia T7037000, «Comanda forestal consorcis de bombers», capítol IV del programa pressupostari 44.44.89.1379.228.22, de l'Agència Valenciana de Seguretat i Resposta a les Emergències, del pressupost de la Generalitat per a l'any 2023.  
L'aportació no té naturalesa de subvenció, si bé no podrà ser superior a les despeses derivades de l'execució del conveni de conformitat amb els principis d'eficiència en l'assignació i utilització dels recursos públics continguts en l'article 7 de la Llei orgànica 2/2012, de 27 d'abril, d'estabilitat pressupostària i sostenibilitat financera.  
  
El pagament s'efectuarà per mitjà de certificats expedits per l'òrgan competent del Consorci, que hauran d'adjuntar informes en què s'acredite que els treballs de direcció i gestió dels recursos del Servei de Bombers Forestals s'han dut a terme de conformitat amb el que s'ha acordat. Des de l'AVSRE se certificarà la conformitat per al pagament.  
  
Quarta. Coordinació d'aquest conveni amb altres d'establits amb el mateix objecte dins de l'àmbit de la Comunitat Valenciana  
L'AVSRE, a fi d'homogeneïtzar els aspectes relacionats amb les activitats de les unitats de bombers forestals en les tres províncies de la Comunitat Valenciana, el seu equipament personal i col·lectiu, la formació, etc., així com per a poder coordinar la transferència interprovincial dels mitjans en les actuacions en les quals es requerisca, haurà d'establir els criteris tècnics oportuns.  
El Consorci es compromet a seguir les directrius i els criteris d'actuació previstos en el pla especial davant del risc d'incendis forestals vigent en cada moment i altres plans d'aplicació davant d'altres emergències.  
  
Cinquena. Òrgan mixt de seguiment i control de les actuacions  
Es crearà un òrgan mixt de seguiment i control format per dos representants de l'AVSRE i dos més del Consorci. Els representants de l'AVSRE seran anomenats per la persona titular de la Direcció, i els altres del Consorci, per diputat o diputat delegat.  
La persona titular de la Direcció de l'AVSRE haurà de designar la persona que assumisca la Presidència de la Comissió i la persona que n'assumisca la Secretaria l'haurà de designar el diputat o diputat delegat del Consorci. La Presidència de la Comissió dirimirà amb el seu vot els empats.  
En la designació dels representants de l'AVSRE, en la comissió esmentada s'ha de procurar la presència equilibrada de dones i homes, en aplicació del que estableix el II Pla d'igualtat de dones i homes de l'Administració de la Generalitat, aprovat per l'Acord del Consell de 10 de març de 2017.  
L'òrgan mixt es denominarà Comissió de Seguiment i tindrà les funcions següents: supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se.  
S'haurà de reunir almenys una vegada, abans dels dos mesos de la data de finalització del conveni, convocada pel seu president.  
La Comissió de Seguiment haurà de remetre una còpia de les actes i els informes que elabore a la Direcció de l'AVSRE.  
  
Sisena. Vigència  
Aquest conveni de col·laboració per a l'encàrrec de gestió tindrà eficàcia des de la data de la signatura i mantindrà la vigència fins al 31 de desembre de 2023. No obstant això, seran imputables a aquest conveni les despeses realitzades amb anterioritat a la formalització d'aquest, sempre que estiguen degudament justificades i s'hagen dut a terme entre l'1 de gener i 30 de novembre de 2023.  
  
Setena. Naturalesa i jurisdicció  
Aquest conveni té naturalesa administrativa d'acord amb el que estableix l'article 11 de la Llei 40/2015, d'1 d'octubre, de règim jurídic del sector públic, i està exclòs de la normativa de contractació del sector públic, de conformitat amb el que disposa l'article 6 de la Llei 9/2017, de 8 de novembre, de contractes del sector públic, pel qual es traslladen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
Igualment, no se sotmet al règim contingut en el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, per estar inclosos en els negocis exclosos previstos en l'article 5.4 del decret i, per tant, haurà de seguir les normes específiques per als encàrrecs de gestió i, atés que es financen activitats que resulten de l'encàrrec de gestió, les normes bàsiques en matèria d'estabilitat pressupostària i sostenibilitat financera.  
  
Per a la interpretació, caldrà ajustar-se al que preveu l'article 62 de la Llei 7/2011, d'1 d'abril, de serveis de prevenció, extinció d'incendis i salvament de la Comunitat Valenciana, que estableix: «1. La Generalitat, d'acord amb el que estableix la legislació en matèria de règim local, podrà col·laborar amb les diputacions provincials en la prestació del Servei de Prevenció, Extinció d'Incendis i Salvament. 2. Aquesta col·laboració s'establirà a través d'un conveni, que haurà de ser aprovat pel Consell i pel ple de la institució provincial corresponent», i la Llei 40/2015, d'1 d'octubre, de règim jurídic del sector públic.  
L'existència de qualsevol tipus de discrepància entre les parts, en relació amb la interpretació o execució del que estableix aquest conveni de col·laboració, que no s'haja resolt en el si de la Comissió de Seguiment, s'haurà de resoldre d'acord amb el que a aquest efecte determinen els jutjats i tribunals de l'ordre jurisdiccional contenciós administratiu.  
  
No obstant això, les parts podran procedir a la resolució del conveni si no s'executa la prestació corresponent a l'exercici i per les causes de resolució establides en la clàusula huitena.  
Aquest conveni posa fi a la via administrativa d'acord amb el que disposa l'article 114.1.d de la Llei 39/2015, d'1 d'octubre, del procediment administratiu comú de les administracions públiques, i contra aquest es pot interposar recurs contenciós administratiu davant de la Sala Contenciosa Administrativa del TSJ de la CV, tal com estableix l'article 10 de la Llei 29/1998, de 13 de juliol, de la jurisdicció contenciosa administrativa.  
  
Huitena. Extinció  
El conveni podrà ser resolt per les causes següents:  
a) El transcurs del termini de vigència sense haver-se'n acordat la pròrroga.  
b) L'acord unànime de les parts.  
c) L'incompliment de les obligacions i els compromisos assumits per part d'algun dels signants. En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o els compromisos que es consideren incomplits. Si transcorregut el termini indicat en el requeriment persistira l'incompliment, la part que el va dirigir haurà de notificar a les parts signants la concurrència de la causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjudicis causats, els quals haurà de valorar, si és el cas, la Comissió de Seguiment i Control.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors previstes en el conveni o en altres lleis.  
Si quan concórrega qualsevol de les causes de resolució del conveni hi ha actuacions en curs d'execució, les parts, a proposta de la Comissió de Seguiment, Vigilància i Control del conveni, podran acordar la continuació i finalització de les actuacions en curs que consideren oportunes, i hauran d'establir un termini improrrogable per a la finalització, transcorregut el qual s'haurà de procedir a la liquidació d'aquests.  
  
  
Novena. Publicitat  
S'ha de donar l'oportuna publicitat a aquest conveni d'acord amb el que disposen els articles 9.1.c i e de la Llei 1/2022, de 13 d'abril, de la Generalitat, de transparència i bon govern de la Comunitat Valenciana; l'article 11.3, apartat b, de la Llei 40/2015, d'1 d'octubre, de règim jurídic del sector públic, i la Llei 7/1985, de 2 d'abril, de bases de règim local, i resulta preceptiva la publicació en el Diari Oficial de la Generalitat Valenciana i en el Butlletí Oficial de la Província.  
  
També s'ha de publicar el text íntegre del conveni una vegada subscrit, d'acord amb el que disposa l'article 3.4 del Decret 105/2017, de 8 de juliol, del Consell, que desplega la Llei 1/2022, de 13 d'abril, de la Generalitat, de transparència i bon govern de la Comunitat Valenciana, en el termini previst en l'article 12.2 del decret esmentat i en el portal de transparència de la Generalitat.  
  
I en prova de conformitat, signen electrònicament aquest document  
  
  
06.10.2023. Per l'Agència Valenciana de Seguretat i Resposta a les Emergències: Elisa María Núñez Sánchez.  
21.09.2023. Pel Consorci per al Servei de Prevenció, Extinció d'Incendis, de Salvament i Protecció Civil de la Província de Castelló: David Vicente Segarra.